РЕГЛАМЕНТ (ЕО) № 687/2009 НА КОМИСИЯТА
от 29 юли 2009 година
за отмяна на регламенти (ЕО) № 877/2008, (ЕО) № 878/2008 и (ЕО) № 879/2008 за откриване на постоянен търг за препродажба на захар, съхранявана от интервенционните агенции на Белгия, Чешката република, Ирландия, Италия, Унгария, Словакия и Швеция
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 43, буква г) във връзка с член 4 от него,
като има предвид, че:
(1)
С регламенти (ЕО) № 877/2008 (2), (ЕО) № 878/2008 (3) и (ЕО) № 879/2008 (4) на Комисията се откриват постоянни търгове за препродажба на пазара на Общността, препродажба за промишлени нужди и препродажба за износ на захар, съхранявана от интервенционните агенции на Белгия, Чешката република, Ирландия, Италия, Унгария, Словакия и Швеция.
(2)
Общо максимално количество от 345 539 тона захар, съхранявана от интервенционните агенции, беше налично за препродажба. След препродажбата в рамките на търговете, проведени след 1 октомври 2008 г., остана непродадено количество от 34 081 тона захар.
(3)
В приложение I към Регламент (ЕО) № 983/2008 на Комисията от 3 октомври 2008 г. за приемане на план относно разпределянето между държавите-членки на ресурси, начислими към 2009 бюджетна година, за снабдяването с храна от интервенционните складове в полза на най-нуждаещите се лица в Общността (5) се предвижда изтегляне на общо количество от 119 687 тона захар от интервенционните запаси на Общността с цел разпределение на най-нуждаещите се лица.
(4)
По отношение на плана за разпределение на храни на най-нуждаещите се лица за 2010 г. общите количества захар, поискани от държавите-членки, надвишават наличното към момента количество. Следователно е целесъобразно да бъдат запазени всички оставащи интервенционни запаси от захар и да бъдат закрити постоянните търгове за препродажба на интервенционна захар.
(5)
Поради това регламенти (ЕО) № 877/2008, (ЕО) № 878/2008 и (ЕО) № 879/2008 следва да бъдат отменени.
(6)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Регламенти (ЕО) № 877/2008, (ЕО) № 878/2008 и (ЕО) № 879/2008 се отменят.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 юли 2009 година.